Field Day นครนายก ปี 65 เปิดสถานีเรียนรู้ มะยงชิด ถ่ายทอดเทคโนโลยีการผลิต เรียนรู้จากของจริง
นางอัญชลี สุวจิตตานนท์ รองอธิบดีกรมส่งเสริมการเกษตร กล่าวว่า กรมส่งเสริมการเกษตร โดยสำนักงานเกษตรจังหวัดนครนายก กำหนดจัดงานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day) จังหวัดนครนายก ประจำปี 2565 ขึ้น ณ แปลงใหญ่มะยงชิดตำบลศรีกระอาง หมู่ที่ 5 ตำบลศรีกะอาง อำเภอบ้านนา จังหวัดนครนายก เพื่อถ่ายทอดเทคโนโลยีด้านการผลิตพืชที่เหมาะสมกับพื้นที่ให้กับเกษตรกรได้เข้ามาเรียนรู้จากของจริง และสามารถนำความรู้ในการเพิ่มประสิทธิภาพการผลิต การลดต้นทุนการผลิต ทำให้ผลผลิตมีคุณภาพสามารถนำไปปรับใช้ให้เกิดประโยชน์ต่ออาชีพของตนเอง ทั้งด้านการเพิ่มมูลค่าผลผลิต มีสร้างรายได้เพิ่มขึ้นและมีความมั่นคงยั่งยืนต่อไป โดยในปีนี้จังหวัดนครนายกได้เลือกมะยงชิด เป็นพืชหลักของการจัดงาน เนื่องจากเป็นสินค้าแปลงใหญ่และเป็นสินค้าอัตลักษณ์ที่สำคัญของจังหวัดโดย งานวันถ่ายทอดเทคโนโลยีเพื่อเริ่มต้นฤดูกาลผลิตใหม่ (Field Day) จัดขึ้นเพื่อเตรียมความพร้อมเกษตรกรก่อนฤดูกาลผลิตใหม่ ทั้งการสนับสนุนให้เกษตรกรมีความรู้ สามารถวางแผนการผลิต เข้าถึงปัจจัยการผลิต บริหารจัดการความเสี่ยงและสร้างความเข้มแข็งให้เกษตรกร พร้อมทั้งกระตุ้นให้เกษตรกรเริ่มต้นการผลิตในปีการเพาะปลูกใหม่ โดยใช้เทคโนโลยีและภูมิปัญญาที่มีความเหมาะสมกับพื้นที่ โดยการเรียนรู้จากแปลงต้นแบบ การเรียนรู้จากเกษตรกรต้นแบบที่ประสบความสำเร็จในการเพิ่มผลผลิต ลดต้นทุนการผลิตและพัฒนาคุณภาพของผลผลิต ภายใต้แนวคิดในการถ่ายทอดความรู้แบบเห็นของจริง ทั้งนี้ จังหวัดนครนายกแบ่งเขตการปกครองเป็น 4 อำเภอ 41 ตำบล 408 หมู่บ้าน มีพื้นที่ทั้งหมด 1.32 ล้านไร่ เป็นพื้นที่ทำการเกษตร 683,279 ไร่